Ny undersøgelse fra Ankestyrelsen viser, at det er muligt at få borgerne tilbage på arbejdsmarkedet efter lang tids sygdom, hvis sagsbehandleren inddrager sin daglige leder eller lægekonsulenten. Det er primært jyske kommuner, der hyppigst forlænger sager ud over varighedsbegrænsningen, som træder i kraft, efter at den syge har modtaget sygedagpenge i 52 uger over en periode på 18 måneder. I modsætning hertil forlænger man sjældnere udbetalingen af sygedagpenge til sygemeldte, hvis kommunens sagsbehandlere inddrager enten den daglige leder eller en lægekonsulent, viser undersøgelsen. Hjørring, Horsens, Jammerbugt, Lolland, Randers og Viborg kommuner er blandt den fjerdedel af kommunerne, der forholdsmæssigt hyppigst må forlænge sygedagpenge ud over varighedsbegrænsningen. Modsat er Egedal, Haderslev, Slagelse, Sorø, Rebild og Ringsted kommuner blandt den fjerdedel af kommunerne, der sjældent forlænger udbetalingen af sygedagpenge ud over varighedsbegrænsningen. /ritzau/

Opsummering:
Kommunerne kan forkorte danskeres periode på sygedagpenge, hvis de inddrager lægebistand. Det viser ny undersøgelse fra Ankestyrelsen.